Informácia o výkone práv akcionára v akciovej spoločnosti so 100% majetkovou účasťou štátu Správa služieb diplomatickému zboru, a.s.

Dňa 1.10.2001bola na základe rozhodnutia zakladateľa Ministerstva zahraničných vecí SR, Hlboká 2, Bratislava zastúpeného JUDr. Eduardom Kukanom, založená akciová spoločnosť s obchodným názvom Správa služieb diplomatickému zboru, a.s. so sídlom Palisády 31, 811 06 Bratislava. Spoločnosť bola založená bez výzvy na upisovanie akcií. Spoločnosť je zapísaná v Obchodnom registri Okresného súdu Bratislava v oddiely Sa, vložka č. 2834/B, IČO: 35 822 163.

Základné imanie spoločnosti je 1.517.000.000,- Sk vytvorené nepeňažným vkladom zakladateľa. Nepeňažný vklad zakladateľa do základného imania je podrobne špecifikovaný a ocenený znaleckými posudkami dvoch znaleckých organizácií:
a/	posudok č. 18-205/400/01 vypracovaný dňa 27.9.2001 spoločnosťou Úeos-Komercia, a.s., so sídlom Ružová dolina č. 27, Bratislava ocenil hodnotu majetku vkladaného do základného imania spoločnosti na 1.517.077.218,- Sk
b/	posudok č. 34/2001 vypracovaný dňa 27.9.2001 spoločnosťou Properta, s.r.o. so sídlom Nad lúčkami č. 37, Bratislava ocenil hodnotu majetku vkladaného do základného imania spoločnosti na 1.554.344.000,- Sk.
	
Základné imanie spoločnosti je rozdelené na 15.170 akcií, z ktorých každá akcia má menovitú hodnotu 100.000,- Sk. Akcie spoločnosti majú podobu listinných cenných papierov a nie sú verejne obchodovateľné. Akcie majú podobu listinného cenného papiera, vydaného v podobe hromadnej akcie na meno Ministerstvo zahraničných vecí SR, Hlboká 2, Bratislava, v celkovej menovitej hodnote 1.517.000.000,- Sk, nahrádzajúcej 15.170 kusov akcií série A s menovitou hodnotou jednej akcie 100.000,- Sk, séria A, číslo 000001. Hromadná akcia je vyrobená ako ceninový papier s viacerými ochrannými prvkami.

V súlade s príslušnými ustanoveniami zákona č. 600/1992 Zb. o cenných papieroch a § 269 ods. 2 Obchodného zákonníka bola  medzi SSDZ, a.s. a Strediskom cenných papierov SR, a.s., so sídlom Ul. 29. augusta 1/A, Bratislava uzatvorená zmluva s emitentom listinných akcií na meno o vedení zoznamu akcionárov. Predmetom zmluvy je:
a/	registrácia a ďalšie vedenie zákonom stanoveného zoznamu akcionárov listinných akcií na meno v evidencii SCP SR
b/	zápis v zozname akcionárov týkajúcich sa zmien akcionárov
c/	zápis zmien týkajúcich sa akcionára v zozname akcionárov podľa písm. b/.
Stredisko cenných papierov súčasne emitentovi  pridelilo číslo emisie: LP0000202893.
	
Spoločnosť prebrala všetky práva a záväzky zrušenej príspevkovej organizácie Správa služieb diplomatickému zboru, so sídlom Palisády č. 31, IČO: 30844169, plynúce z titulu jej hmotného a nehmotného majetku. Vklad majetku do spoločnosti odsúhlasila Vláda SR uznesením č. 746 dňa 15. augusta 2001 v súlade s § 13 ods. 7 písm. b/ bod 2 zákona č. 278/1993 Z.z. o správe majetku štátu v platnom znení.

	V zmysle čl. V Stanov spoločnosti zo dňa 1.10.2001, akcionárom spoločnosti je Ministerstvo zahraničných vecí Slovenskej republiky, v zastúpení ministrom zahraničných vecí SR. Práva a povinnosti akcionára ustanovujú právne predpisy a stanovy spoločnosti.
	 
Akcionára na valnom zhromaždení môže zastupovať zástupca, ktorému akcionár udelil písomné plnomocenstvo. Splnomocnenec musí byť k účasti na valnom zhromaždení splnomocnený písomným plnomocenstvom s určeným rozsahom plnej moci a s úradne overeným podpisom akcionára.

Akcionár má právo na podiel zo zisku  spoločnosti /dividendu/, ktorý valné zhromaždenie podľa výsledku hospodárenia určilo na rozdelenie. Na výplatu dividend nemožno použiť základné imanie, ani rezervný fond a ani prostriedky, ktoré sa majú použiť na doplnenie rezervného fondu. Akcionár nie je povinný vrátiť spoločnosti dividendu prijatú dobromyseľne. Podiel členov predstavenstva a členov dozornej rady na zisku /tantiému/ stanoví valné zhromaždenie zo zisku určeného na rozdelenie.

Valné zhromaždenie spoločnosti

Valné zhromaždenie je najvyšším orgánom spoločnosti. Do jeho pôsobnosti patrí:
a)	zmena stanov,
b)	rozhodnutie o zvýšení a znížení základného imania, o poverení predstavenstva zvýšiť základné imanie do určitej výšky a vydanie dlhopisov,
c)	voľba a odvolanie členov predstavenstva spoločnosti, schválenie udelenia prokúry,
d)	rozhodnutie o vymenovaní a odvolaní predsedu predstavenstva z členov predstavenstva, ktorý vykonáva aj funkciu generálneho riaditeľa spoločnosti,
e)	voľba a odvolanie členov dozornej rady spoločnosti, predsedu dozornej rady s výnimkou členov dozornej rady volených zamestnancami spoločnosti,
f)	schválenie riadnej, mimoriadnej alebo konsolidovanej účtovnej závierky, rozhodnutie o rozdelení zisku alebo úhrade strát a určenie výšky a spôsobu vyplatenia tantiém a dividend, 
g)	výber a určenie audítora na overenie riadnej, mimoriadnej a konsolidovanej účtovnej závierky,
h)	schválenie zmluvy o výkone funkcie členov orgánov spoločnosti,
i)	rozhodnutie o odmenách členov predstavenstva a dozornej rady,
j)	schválenie štatútu dozornej rady na návrh dozornej rady,
k)	rozhodnutie o premene zaknihovaných akcií na listinné a naopak,
l)	rozhodnutie o použití rezervného fondu spoločnosti,
m)	schválenie výročnej správy, ktorej súčasťou je aj informácia o stave a vývoji majetku spoločnosti,
n)	schválenie podnikateľského plánu a dlhodobej koncepcie rozvoja spoločnosti,
o)	rozhodnutie o zrušení spoločnosti rozdelením, splynutím, alebo zlúčením spoločnosti, alebo o premene na inú formu obchodnej spoločnosti alebo družstvo,
p)	rozhodnutie o zrušení spoločnosti likvidáciou, menovanie likvidátora, stanovenie odmeny likvidátora, odvolanie a nahradenie likvidátora, ktorého nevymenoval súd,
q)	rozhodnutie o predaji podniku alebo jeho časti, po predchádzajúcom súhlase vlády SR,
r)	schválenie peňažných a nepeňažných vkladov do iných právnických osôb,
s)	schválenie predaja a kúpy nehnuteľného majetku nad 5 mil. Sk účtovnej hodnoty,
t)	schválenie prevodu vlastníctva k hnuteľnému majetku mimo predmetu podnikania nad 5 mil. Sk účtovnej hodnoty,
u)	schválenie predaja a nákupu akcií, obchodných podielov a podielov v iných subjektoch,
v)	rozhodnutie o uzatvorení záložnej zmluvy na majetok spoločnosti nad 5 mil. Sk účtovnej hodnoty,
w)	zabezpečenie záväzkov tretích osôb majetkom spoločnosti prostredníctvom zmlúv o ručení alebo iných právnych úkonov, ktorých účelom je zabezpečenie záväzku tretej fyzickej alebo právnickej osoby,
x)	poskytovanie pôžičiek fyzickým a právnickým osobám z majetku spoločnosti,
y)	rozhodnutie o ďalších otázkach, ktoré zák. č. 513/1991 Zb. Obchodný zákonník v znení neskorších predpisov alebo stanovy zahŕňajú do pôsobnosti valného zhromaždenia.

Pôsobnosť valného zhromaždenia vykonáva jediný akcionár, ktorým je  MZV  SR. Ak akcionár vykonáva svoje práva prostredníctvom splnomocnenca, musí byť plná moc evidovaná. Plná moc platí len na jedno valné zhromaždenie, vrátane jeho prípadného opätovného zvolania.

Valné zhromaždenie sa koná najmenej raz za rok a zvoláva ho predstavenstvo.  V prípade, ak si to vyžadujú záujmy spoločnosti, môže mimoriadne valné zhromaždenie zvolať aj dozorná rada.

Valné zhromaždenie môže kedykoľvek zvolať tiež akcionár. Akcionár je zároveň oprávnený požadovať, aby sa na rozhodovaní valného zhromaždenia zúčastnilo predstavenstvo a dozorná rada. Písomné rozhodnutie akcionára pri výkone pôsobnosti valného zhromaždenia sa musí doručiť predstavenstvu a dozornej rade. 

Výkon práv valného zhromaždenia v zmysle Stanov spoločnosti 
a Obchodného zákonníka

1.	Valné zhromaždenie konané dňa 9.11.2001.

Dňa 9.11.2001 sa jediný akcionár spoločnosti Správa služieb diplomatickému zboru, a.s. MZV SR zastúpený ministrom zahraničných vecí, JUDr. Eduardom Kukanom, rozhodol zmeniť stanovy spoločnosti a prijal rozhodnutie, zmeniť článok IV bod 4.3 Stanov. Dôvodom k zmene stanov bola skutočnosť, že výdavky spoločnosti na vydanie akcií na meno v zaknihovanej podobe by predstavovali cca 1,5 milióna Sk. Výdavky na registráciu listinných akcií predstavovali sumu cca 8.000,- Sk. 
Na základe tohto rozhodnutia akcionára bola vyhotovená notárska zápisnica N 261/01, Nz 262/01 spísaná notárkou JUDr. Tatjanou Šurkovou, v ktorej jediný akcionár vyjadril svoje rozhodnutie o zmene stanov nasledovne:
Článok IV bod 4.3 Stanov bude znieť:
-	4.3 Akcie spoločnosti majú podobu listinných cenných papierov.
V ostatných častiach zastali stanovy nezmenené.

       V pôvodnom znení Stanov znel článok IV bod 4.3 nasledovne:
-  4.3 Akcie spoločnosti majú podobu zaknihovaných cenných papierov. Evidenciu   vedie Stredisko cenných papierov SR.

	Na základe vyššie uvedených skutočností, SSDZ, a.s. podala návrh na zmenu zápisu spoločnosti v obchodnom registri.
	Obchodný register Okresného súdu Bratislava I  uznesením zo dňa 28.11.2001 pod č. ZPZ.: 1737/Sa/2001, ktoré nadobudlo právoplatnosť a účinnosť dňa 31.1.2002, rozhodol o zmene zápisu v obchodnom registri.

2.	Valné zhromaždenie konané dňa 27.5.2002.

	Dňa 27.5.2002 bolo zvolané riadne valné zhromaždenie spoločnosti Správa služieb diplomatickému zboru, a.s. v zmysle platných stanov spoločnosti a Obchodného zákonníka. Za akcionára bol prítomný JUDr. Eduard Kukan, minister zahraničných vecí SR, oprávnený na zastupovanie Ministerstva zahraničných vecí SR, so sídlom Hlboká 2, Bratislava. Na rozhodovaní jediného akcionára bolo prítomné aj predstavenstvo  a dozorná rada spoločnosti.
	Jediný akcionár vlastniaci 100% akcií spoločnosti Správa služieb diplomatickému zboru, a.s. Ministerstvo zahraničných vecí SR prostredníctvom ministra zahraničných vecí, JUDr. Eduarda Kukana prijal nasledovné rozhodnutie:
1.	jediný akcionár vlastniaci 100% akcií schválil predloženú Výročnú správu Správy služieb diplomatickému zboru, a.s. za rok 2001 a návrh na rozdelenie zisku.
2.	jediný akcionár vlastniaci 100% akcií schválil návrh na rozdelenie tantiém členom orgánov spoločnosti za rok 2001.
3.	nároku na vyplatenie tantiém za rok 2001 sa vzdali členovia dozornej rady, okrem člena dozornej rady, ktorý bol zvolený zamestnancami v zmysle § 200 ods. 1  Obchodného zákonníka.

Podľa výročnej správy SSDZ, a.s. bol zisk spoločnosti za rok 2001 rozdelený nasledovne:

Zisk po zdanení				2.606 tis. Sk
Prídel do rezervného fondu			   522 tis. Sk
Dividendy				 	   500 tis. Sk
Tantiémy				  	   167 tis. Sk
Prídel do sociálneho fondu		  	   150 tis. Sk
Prídel do investičného a rozvoj. fondu	1.267 tis. Sk

	O vyššie uvedených skutočnostiach bola notárkou JUDr. Tatjanou Šurkovou vyhotovená notárska zápisnica N 191/02, Nz 191/02 zo dňa 27.5.2002.

3.  Valné zhromaždenie konané dňa 25.6.2002.

	Dňa 25.6.2002 bolo zvolané riadne valné zhromaždenie spoločnosti Správa služieb diplomatickému zboru, a.s. v zmysle platných stanov spoločnosti a Obchodného zákonníka.
Za akcionára bol prítomný JUDr. Eduard Kukan, minister zahraničných vecí SR, oprávnený na zastupovanie Ministerstva zahraničných vecí SR, so sídlom Hlboká 2, Bratislava. Na rozhodovaní jediného akcionára bolo prítomné aj predstavenstvo spoločnosti. 
Jediného akcionára vlastniaceho 100% akcií spoločnosti Správa služieb diplomatickému zboru, a.s. Ministerstvo zahraničných vecí SR, zastupoval minister zahraničných vecí JUDr. Eduard Kukan. V zmysle Uznesenia vlády č. 396 zo dňa 17.apríla 2002 k návrhu vzorových stanov akciovej spoločnosti so 100% majetkovou účasťou štátu, prijal nové stanovy spoločnosti. Stanovy boli vypracované  v súlade s dotknutým Uznesením vlády č. 369.

	Záverom je možné konštatovať, že Ministerstvo zahraničných vecí SR ako jediný akcionár, vykonáva svoje akcionárske práva v intenciách Obchodného zákonníka a Stanov spoločnosti. V roku 2001 sa uskutočnilo /okrem ustanovujúceho valného zhromaždenia/ jedno mimoriadne valné zhromaždenie a v roku 2002 do 30.6.2002, dve valné zhromaždenia, z toho jedno riadne valné zhromaždenie v zmysle čl. VII ods. 7.3 stanov spoločnosti. V stanovenej lehote bolo splnené i Uznesenie vlády SR č. 396/02, týkajúce sa akciových spoločností so 100% majetkovou účasťou štátu.